Saai slaaigewasse elke twee weke sodat jy altyd vars, jong blare het om te pluk. Gooi ’n laag strooi tussen rye om water in die grond te behou en onkruid te onderdruk.
Kweek die kompakte variëteite in breë stroke langs paadjies, in randakkers, in rotstuine en potte. Hooggroeiende variëteite sal lieflik lyk in groot houers by die voordeur, op die patio, om die swembad of by ’n kuierplek.
Hier’s goeie nuus vir daglelie-liefhebbers! Die nuwe EveryDaylily (Hemerocallis) is ’n variëteit wat herhaaldelik deur die seisoen blom. Een plant kan tot 400 blomme lewer en jy het nie ’n groot tuin nodig nie; trouens, jy het glad nie ’n tuin nodig nie, want behalwe in blombeddings gedy dié kompakte daglelie ook in ’n pot. Dis kouebestand, wat die blomtyd van laatlente tot in die herfs verleng. Plant jou lelie in volson in komposverrykte grond wat goed dreineer.
By vanjaar se toekenningsgeleentheid van die Suid-Afrikaanse Instituut vir Landskap-ontwerpers het die topprys gegaan na ’n tuin wat ontwerp is vir kinders – heel gepas ook, aangesien die kleingoed deesdae aangemoedig moet word om meer tyd buite deur te bring pleks van voor ’n skerm.
Hou ’n deel van die tuin eenkant waar die kleinspan na hartelus kan plant, feetjietuine of wegkruipplekke kan skep met kronkel-paadjies rondom struike, of met hoë gras wat hul nuuskierigheid kan aanwakker. Gee hulle ’n groot kartonboks wat ’n boot of fort kan wees, of help hulle om ’n insekhotel te bou.